陪諸公遊文雅臺憩法雲寺二首  其一
作者：汪藻
朝代：宋

paragraphs: 旅泊值秋晚，登臨良亦佳。
高臺始基誰，未覺歲月遐。
維梁漢寵弟，非復莩附葭。
鳴鞭白雲上，寶髻翻千鴉。
樽前第詞客，坐使屈宋衙。
秖今竟何有，蕪没荒烟斜。
秦墟仆翁仲，楚俗悲章華。
空餘古招提，老龐伴丹霞。
花氣侵客袂，松聲滿鄰家。
凄涼刧灰地，半似篁竹遮。
坐久鴈橫野，炊烟映簷牙。
似聞睢陽曲，尚作兒童譁。
惜無斗酒酧，水厄空嘗茶。